## Pravilnik o sadržaju izvješća o statusnim promjenama, promjenama u temeljnom kapitalu i ulaganjima leasing društva, te načinu i rokovima izvješćivanja Hrvatske agencije za nadzor financijskih usluga

### NN 71/2008 (20.6.2008.), Pravilnik o sadržaju izvješća o statusnim promjenama, promjenama u temeljnom kapitalu i ulaganjima leasing društva, te načinu i rokovima izvješćivanja Hrvatske agencije za nadzor financijskih usluga

# HRVATSKA AGENCIJA ZA NADZOR FINANCIJSKIH USLUGA

**2393**

Na temelju odredbe članka 65. stavka 1. i 3. Zakona o leasingu (»Narodne
novine«, br. 135/06), Hrvatska agencija za nadzor financijskih usluga na
sjednici održanoj 13. lipnja 2008. godine, donijela je

## PRAVILNIK

### O SADRŽAJU IZVJEŠĆA O STATUSNIM PROMJENAMA, PROMJENAMA U TEMELJNOM KAPITALU I ULAGANJIMA LEASING DRUŠTVA, TE NAČINU I ROKOVIMA IZVJEŠĆIVANJA HRVATSKE AGENCIJE ZA NADZOR FINANCIJSKIH USLUGA

Članak 1.

Ovim Pravilnikom propisuje se podrobniji sadržaj izvješća o činjenicama i
oklonostima iz odredbe članka 65. stavka 1. Zakona o leasingu (»Narodne novine«
br. 135/06, dalje u tekstu: Zakon) o kojima su leasing društva dužna
izvješćivati Hrvatsku agenciju za nadzor financijskih usluga (dalje u tekstu:
Agencija), kao i način i rokovi izvješćivanja.

Članak 2.

Izvješće iz odredbe članka 1. ovog Pravilnika je izvješće o statusnim promjenama
leasing društva, vlasničkim i drugim promjenama u temeljnom kapitalu leasing
društva, ulaganjima leasing društva u druge pravne osobe i drugim činjenicama i
okolnostima propisanim odredbom članka 65. stavka 1. Zakona.

Članak 3.

Leasing društva su dužna izvješćivati Agenciju o sljedećim činjenicama i
okolnostima:
1. upisu i promjenama podataka koji se upisuju u sudski registar, dostavljanjem
prijave s prilozima uz prijavu, odnosno zahtjeva sa svim prilozima istodobno
kada se dostavljaju registarskom sudu i rješenja o upisu u sudski registar u
roku od osam dana od dana njegova primitka,
2. sazivu skupštine i svim odlukama prihvaćenim na skupštini, dostavljanjem
poziva na skupštinu s dnevnim redom i prijedlogom odluka najmanje sedam dana
prije održavanja skupštine, a nakon održane skupštine dostavljanjem zapisnika s
odlukama koje su donesene na skupštini u roku od osam dana od dana održavanja
skupštine s pročišćenim tekstom osnivačkog akta, kad je to primjenjivo,
– u slučaju kada se svi članovi društva s ograničenom odgovornošću u pisanom
obliku dogovore o odluci koju treba donijeti ili izjave da su suglasni s time da
se o njoj glasuje pisanim putem, dostavljanjem tako donesene odluke u roku od
osam dana od dana donošenja odluke,
– u slučaju kada poslovne udjele u društvu drži samo jedan član, dostavljanjem
zapisnika o donesenoj odluci u roku od osam dana od dana sastavljanja zapisnika,
3. imateljima dionica leasing društva, dostavljanjem pisane obavijesti s
podacima o stanju na računima vrijednosnih papira pojedinog imatelja dionica u
roku od osam dana nakon isteka svakog tromjesečja, u kojoj su istaknute
eventualne promjene imatelja dionica u odnosu na podatke iz prethodne
obavijesti, te u slučaju stjecanja, odnosno izmjene kvalificiranih udjela iz
članka 11. Zakona, dostavljanjem pisane obavijesti o stjecanju odnosno izmjeni
kvalificiranih udjela s priloženim ugovorom ili drugom ispravom o pravnom poslu
stjecanja, u roku od osam dana od dana sklapanja pravnog posla stjecanja udjela,
4. upisu i promjenama članova leasing društva i njihovih poslovnih udjela,
dostavljanjem popisa članova leasing društva u kojem su navedeni zakonom
propisani podaci istodobno s dostavljanjem ovog popisa registarskom sudu,
5. planiranom otvaranju, preseljenju, zatvaranju ili privremenom prestanku
podružnice ili predstavništva i drugim promjenama, dostavljanjem odluke o tim
promjenama, u roku od osam dana od dana donošenja odluke,
6. ulaganjima na temelju kojih leasing društvo posredno ili neposredno stječe
kvalificirani udio u drugoj pravnoj osobi kao i o svakom daljnjem ulaganju u tu
pravnu osobu, dostavljanjem ugovora ili druge isprave o pravnom poslu stjecanja,
odnosno ulaganja, u roku od osam dana od dana sklapanja pravnog posla stjecanja,
odnosno ulaganja,
7. promjenama u strukturi kapitala dostavljanjem odluke leasing društva o
promjeni stukture kapitala u roku od osam dana od dana donošenja odluke,
8. prestanku obavljanja pojedinih poslova leasinga, za koje je leasing društvo
dobilo odobrenje Agencije, dostavljanjem odluke leasing društva o prestanku
obavljanja pojedinih poslova leasinga, te rješenja registarskog suda o brisanju
obavljanja pojedinih poslova leasinga u sudskom registru, u roku od osam dana od
dana donošenja odluke leasing društva, odnosno primitka rješenja registarskog
suda.

Članak 4.

Leasing društva dužna su Agenciji dostavljati dokumentaciju iz odredbe članka 3.
ovog Pravilnika u izvorniku ili preslici ovjerenoj od javnog bilježnika.

Članak 5.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/08-04/15
Urbroj: 326-01-08-1
Zagreb, 13. lipnja 2008.

Član Uprave
**Ivica Letinić**, v. r.

Pravilnik, NN 71/2008-2393
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)